Die jongste oor die nasionale minimum loon in Suid-Afrika - Jou Werk | Solidariteit WêreldJou Werk | Solidariteit Wêreld
Tuis › AF › Die jongste oor die nasionale minimum loon in Suid-Afrika
President Cyril Ramaphosa het die Wetsontwerp op die Nasionale Minimum Loon tot wet onderteken, wat 'n historiese presedent vir die beskerming van lae-inkomstewerkers skep.
Die Wet op die Nasionale Minimum Loon stel Suid-Afrika se eerste nasionale minimum loon (NML) op R20 per uur, wat gelyk is aan R3 500 per maand, na gelang van die aantal ure wat gewerk is, en dit skep 'n infaseertydperk vir sekere werkers vanweë hul kwesbaarheid vir werkloosheid.
Die nuwe minimum loon is op alle sektore van toepassing, met enkele uitsonderings volgens Labourwise:
Die uitsonderings sluit in huiswerkers, plaas- en bosbouwerkers, en werkers in uitgebreide openbarewerke-programme. Hierdie uitsonderings is slegs tydelik. Daar word beoog dat daar 'n geleidelike aanpassing van sekere lone sal wees sodat dit in lyn sal wees met die NML. Aanvanklik sal hierdie minimum lone soos volg wees:
– Huiswerkers: R15 per uur
– Plaas-/bosbouwerkers: R18 per uur
– Werkers in uitgebreide openbare werke: R11 per uur
Onmiddellike aanpassings in sekere sektore
Werkgewers in sekere sektore sal met ingang van 1 Januarie 2019 hul minimum lone tot R20 per uur moet verhoog. Dit sluit in die gasvryheidsektor (waar die huidige minimum vir werkgewers met minder as 10 werknemers R17,34 per uur is) en die en die groot- en kleinhandelsektor (waar die minimum loon vir verskeie kategorieë werkers minder as R20 per uur is, met die laagste tans R16,20).
Minimum maandelikse loon
Vir werknemers wat 45 uur per week werk, sal die minimum maandelikse loon net minder as R3 900 wees. As die dienskontrak vir minder as 45 uur per week voorsiening maak, kan die maandelikse skaal minder as hierdie bedrag wees. Werkgewers word nie toegelaat om die werkure eensydig te verminder of ander diensvoorwaardes te verander in reaksie op die implementering van die NML nie.
Sluit dit voordele ook in?
Werkgewers word beperk ten opsigte van die wyse waarop hulle die vergoedingspakket struktureer. Die NML sluit toelae uit wat betaal word om werknemers in staat te stel om te werk (soos vervoer en toerusting), of betaling in natura (soos losies of akkommodasie), sowel as bonusse, fooitjies of kos. Mens kan dus byvoorbeeld nie argumenteer dat jy werknemers minder as R20 per uur mag betaal omdat jy tot hul uniforms bydra of kos voorsien nie.
Vermindering van werkure
Werkgewers mag nie toegelaat word om as gevolg van die implementering van NML werkure eensydig te verander nie. Enige vermindering van werkure moet onderhandel word.
Daar is voorsiening gemaak vir werkgewers om deur middel van 'n elektroniese stelsel aansoek te doen om 'n vermindering van tot 10%. Die vrystellingstelsel vir die nasionale minimum loon is vir die publiek aanlyn toeganklik by https://nmw.labour.gov.za. Andersins kan werkgewers die naaste tak van die departement van arbeid nader.